Under lekene ble det kjent at den russiske kunstløperen Kamila Valijeva, som allerede hadde vunnet gull med ROC, hadde testet positivt på et forbudt stoff 25. desember 2021. Det ble derfor ikke avholdt noen medaljeseremoni etter lagkonkurransen, og ettersom idrettens voldgiftsrett (CAS) opphevet den midlertidige utestengelsen av Valijeva bestemte også den internasjonale olympiske komité (IOK) – like etter CAS' avgjørelse – at dersom Valijeva skulle ende blant de tre beste i andre konkurranser, ville det ikke bli avholdt verken blomster- eller medaljeseremoni. Det internasjonale skøyteforbundet (ISU) ble også bedt om å åpne for en ekstra utøver i friprogrammet i singelkonkurransen, dersom Valijeva kvalifiserte seg til friprogrammet.